Απόφαση του Συμβουλίου

της 20ής Νοεμβρίου 2000

για την παράταση και την τροποποίηση της απόφασης 1999/730/ΚΕΠΠΑ σχετικά με τη συμβολή της Ευρωπαϊκής Ένωσης στην καταπολέμηση της αποσταθεροποιητικής συσσώρευσης και διάδοσης φορητών όπλων και ελαφρού οπλισμού στην Καμπότζη

(2000/724/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Ένωσης, και ιδίως το άρθρο 23 παράγραφος 2,

την κοινή δράση 1999/34/ΚΕΠΠΑ, της 17ης Δεκεμβρίου 1998, σχετικά με τη συμβολή της Ευρωπαϊκής Ένωσης στην καταπολέμηση της αποσταθεροποιητικής συσσώρευσης και διάδοσης φορητών όπλων και ελαφρού οπλισμού(1), και ιδίως το άρθρο 6,

Εκτιμώντας τα ακόλουθα:

(1) Στις 15 Νοεμβρίου 1999, το Συμβούλιο εξέδωσε την απόφαση 1999/730/ΚΕΠΠΑ(2) σχετικά με τη συμβολή της Ευρωπαϊκής Ένωσης στην καταπολέμηση της αποσταθεροποιητικής συσσώρευσης και διάδοσης φορητών όπλων και ελαφρού οπλισμού στην Καμπότζη, η οποία απέβλεπε να θέσει σε εφαρμογή την κοινή δράση 1999/34/ΚΕΠΠΑ, μέσω του διορισμού ενός διευθυντή σχεδίου εντεταλμένου για την εκπλήρωση των στόχων οι οποίοι διακηρύσσονται στο άρθρο 1 της απόφασης 1999/730/ΚΕΠΠΑ.

(2) Οι στόχοι αυτοί δεν θα μπόρεσαν να εκπληρωθούν μέχρι τις 15 Νοεμβρίου 2000, ημερομηνία κατά την οποία λήγει η ισχύς της απόφασης 1999/730/ΚΕΠΠΑ.

(3) Επιβάλλεται η συμβολή της Ευρωπαϊκής Ένωσης να παραγάγει θετικά αποτελέσματα και να καταστήσει δυνατή την παρουσίασή τους στη διεθνή συνδιάσκεψη των Ηνωμένων Εθνών για το λαθρεμπόριο φορητών όπλων και ελαφρού οπλισμού, υπό όλες τις μορφές του. Αυτή η διάσκεψη θα πρέπει να πραγματοποιηθεί τον Ιούλιο με Αύγουστο του 2001.

(4) Κατά συνέπεια, θα πρέπει να παραταθεί και να τροποποιηθεί η απόφαση 1999/730/ΚΕΠΠΑ,

ΑΠΟΦΑΣΙΖΕΙ:

Άρθρο 1

Η απόφαση 1999/730/ΚΕΠΠΑ τροποποιείται ως εξής:

α) στο άρθρο 3 παράγραφος 1, το ποσό δημοσιονομικής αναφοράς αντικαθίσταται από το ποσό των 1300000 ευρώ·

β) στο άρθρο 4 δεύτερο εδάφιο, η ημερομηνία "15 Νοεμβρίου 2000" αντικαθίσταται από την ημερομηνία "15 Νοεμβρίου 2001"·

γ) το παράρτημα αντικαθίσταται από το Παράρτημα της παρούσας απόφασης.

Άρθρο 2

Η παρούσα απόφαση παράγει αποτελέσματα από τις 16 Νοεμβρίου 2000.

Άρθρο 3

Η παρούσα απόφαση δημοσιεύεται στην Επίσημη Εφημερίδα.

Βρυξέλλες, 20 Νοεμβρίου 2000.

Για το Συμβούλιο

Ο Πρόεδρος

H. Védrine

(1) ΕΕ L 9 της 15.1.1999, σ. 1.

(2) ΕΕ L 294 της 16.11.1999, σ. 5.

ΠΑΡΑΡΤΗΜΑ

ΕΝΤΟΛΗ ΤΟΥ ΔΙΕΥΘΥΝΤΗ ΣΧΕΔΙΟΥ

1. Για τους σκοπούς του άρθρου 1 παράγραφος 2 στοιχείο α), ο διευθυντής σχεδίου, επικουρούμενος από ειδήμονες του τομέα, θα συνεργάζεται στενά με τους αρμόδιους υπαλλήλους του υπουργικού συμβουλίου, του Υπουργείου των Εσωτερικών και άλλων σχετικών υπουργείων, για την εκπόνηση των κατάλληλων νομοθετικών και ρυθμιστικών διατάξεων. Προς τούτο, ο διευθυντής σχεδίου μπορεί να οργανώνει εκπαιδευτικά προγράμματα εκτός έδρας για τους αρμόδιους υπαλλήλους και θα εξακολουθεί να παρέχει τις αναγκαίες νομικές συμβουλές που θα βοηθήσουν την κυβέρνηση να εκπονήσει νομοθεσία η οποία θα εγκριθεί από το Συμβούλιο των Υπουργών και θα υποβληθεί στην Εθνοσυνέλευση.

2. Για τους σκοπούς του άρθρου 1 παράγραφος 2 στοιχείο β), θα οργανωθούν επί τόπου εργαστήρια ή κέντρα παροχής συμβουλών στα οποία θα συμμετέχουν οι αρμόδιες αρχές της Καμπότζης και τα οποία θα τελούν υπό την εποπτεία του διευθυντή σχεδίου, προκειμένου να καταστήσουν γνωστές τις διεθνείς απαιτήσεις και "καλύτερες πρακτικές" σε ό,τι αφορά την τήρηση αρχείων, τη διαχείριση και την ασφάλεια των αποθεμάτων όπλων αλλά και τη χάραξη πολιτικής, κατευθυντήριων γραμμών και πρακτικών στον εν λόγω τομέα. Προς τούτο, ο διευθυντής σχεδίου μπορεί να οργανώσει ένα πιλοτικό σχέδιο προκειμένου να συναχθούν οι ακολουθητέες κατευθύνσεις. Θα μεριμνά, εξάλλου, για την ενεργό συμμετοχή των αρμόδιων αρχών στην οριοθέτηση και την εφαρμογή του σχεδίου αυτού.

3. Για τους σκοπούς του άρθρου 1 παράγραφος 2 στοιχείο γ), ο διευθυντής σχεδίου, επικουρούμενος από ειδήμονες του τομέα, θα βοηθά την καμποτζιανή κυβέρνηση, τις αστυνομικές δυνάμεις και τις δυνάμεις ασφαλείας, καθώς και το εθνικό συμβούλιο αποστράτευσης, να χαράξουν πολιτικές και να ορίσουν διαδικασίες για τον εντοπισμό του πλεονάζοντος εξοπλισμού, καθώς και για τη συγκέντρωση και την καταστροφή του, ιδίως στο πλαίσιο των πρώτων προγραμμάτων αποστράτευσης και κοινωνικής επανένταξης που αφορούν δύο επαρχίες για το έτος 2000, ενώ θα παρακολουθεί τη σχετική πρόοδο διαρκούσης της αποστράτευσης. Εάν χρειαστεί, ο διευθυντής σχεδίου θα αναλάβει τον έλεγχο και την παρακολούθηση της εφαρμογής των πιλοτικών σχεδίων "Οι εξοπλισμοί εναντίον της ανάπτυξης" στο Κράτσεκ και στο Πουρσάτ. Ο διευθυντής σχεδίου, επικουρούμενος από ειδήμονες του τομέα, θα βοηθεί την καμποτζιανή κυβέρνηση, τις αστυνομικές δυνάμεις και τις δυνάμεις ασφαλείας να προβαίνουν στην καταστροφή των όπλων που συγκεντρώνουν, στο πλαίσιο ειδικών τελετών.

4. Για τους σκοπούς του άρθρου 1 παράγραφος 2 στοιχείο δ), ο διευθυντής σχεδίου θα χορηγήσει οικονομική βοήθεια για τις δραστηριότητες των μη κυβερνητικών οργανισμών στην Καμπότζη, ιδίως του συνασπισμού ο οποίος απαρτίζει την "ομάδα εργασίας για τον περιορισμό των εξοπλισμών στην Καμπότζη". Πρόκειται για δράσεις, όπως ευαισθητοποίηση, ανταλλαγή πληροφοριών καθώς και εκπαιδευτικά προγράμματα και προγράμματα κατάρτισης. Οι δραστηριότητες αυτές θα διεξαχθούν στις περιοχές της Καμπότζης που θα επιλεγούν με κοινή συμφωνία από τον διευθυντή σχεδίου και τις συγκεκριμένες οργανώσεις.

5. Ο διευθυντής σχεδίου μεριμνά ώστε να θεσπιστούν κατάλληλες διαδικασίες ικανές να εξασφαλίσουν την αποτελεσματική παρακολούθηση και αξιολόγηση των δραστηριοτήτων. Προς τούτο, επιζητεί να εξασφαλίσει την πλήρη συνεργασία με την κυβέρνηση της Καμπότζης και τις αστυνομικές δυνάμεις και τις δυνάμεις ασφαλείας.